MISTET ØYET: Legene oppdaget ikke kreften i tårekanalen tidsnok. Nå har Stavanger Universitetssykehus fått refs. Olve Østebø på sin side må leve med skadene resten av livet. Han har en øyeprotese som han fester til metallbøylen i øyehullen. Foto: LARS KRISTIAN AALGAARD

Fylkeslegen kritiserer grov svikt på Stavanger universitetssjukehus: Nå råtner øyehulen opp

SANDNES (VG Nett) Olve Østebø (44) mistet øyet etter flere legetabber. Nå får sykehuset skarp kritikk.

May Linn Gjerding

Eric B. Utheim

Oppdatert 3. november 2013

Artikkelen er over syv år gammel

En fersk rapport fra Fylkeslegen slår fast at Østebø ble utsatt for en rekke grove svikt ved Stavanger universitetssjukehus (SUS).

«Oppfølgingen av Østebø sviktet på flere områder. Dette har medført at diagnostiseringen av kreftsykdommen har blitt betydelig forsinket. Det medfører brudd på lov om spesialisthelsetjenesten § 2-2», heter det i rapporten.

Legetabbene som kostet Olve øyet var en del av VGs artikkelserie «Ødelagt av helsevesenet», som omhandlet 40 nordmenn som døde eller ble alvorlig skadet som følge av feil og svikt hos helsepersonell.

Fire år etter kreftoperasjonen har såret fortsatt ikke grodd, og nå har benet i Olves øyehule begynt å råtne bort.

VGTV: Se gripende dokumentar om Olve

SUS har beklaget

SVIKT: Helsetilsynet kritiserer at Olve Østebø ikke fikk diagnosen tidligere. Han mistet øyet etter kreften. Foto: LARS KRISTIAN AALGAARD

Sandnes-mannen drar jevnlig til Haukeland sykehus i Bergen, for kontroller og oppfølgning.

Ettersom vev og nerver ble skåret bort fra halsen og nakken hans, har Olve kraftig redusert bevegelighet.

Stavanger Universitetssjukehus har i ettertid beklaget på det sterkeste.

- Det som har gjort sterkest inntrykk på meg, er at jeg kunne ha sluppet å gå gjennom alt dette. Jeg må ta sterke medisiner hver dag og er fortsatt ikke ferdig med forsikringssaken og sakene hos Norsk pasientskadeerstatning (NPE), forteller han til VG.

- Skadene jeg har kommer aldri til å gå bort, og jeg må dekke til øyet resten av livet. Selv om jeg har vært heldig på noen måter, er det vanskelig å ikke tenke på hvor bra jeg kunne ha vært, sier Olve i dag.

Har fått hundrevis av støtteerklæringer

LES OGSÅ: Olves kamp for erstatning

Olves historie rørte mange, etter at den ble omtalt av VG i artikkelserien «Ødelagt av helsevesenet». Flere hundre mennesker kontaktet ham med oppmuntrende hilsener etter at han sto frem.

Fire år etter at NPE mente at han burde ha fått riktig diagnose - kreft i tårekjertelen - beregner NPE selv fortsatt hvor mye Olve skal få utbetalt.

Nå er han 100 prosent medisinsk invalid. Til tross for store smerter, må han jobbe for å forsørge familien.

FØR: Slik så Olve Østebø ut før han mistet øyet. Foto: PRIVAT

- Jeg hadde aldri trodd at det kom til å ta så lang tid. Nå jobber jeg i 45 prosent stilling, men det er slitsomt. Når jeg kommer hjem er jeg utslitt, og ligger rett ut. Jeg er konstant trøtt, sier 44-åringen.

Kritisk advokat

Østebøs advokat Espen Rekkedal anslår ingeniørens inntektstap til om lag 900.000 kroner siden han ble syk.

Hittil har han fått et á konto-beløp på 100.000 kroner, som skal dekke både egenandel hos lege, reiser til Haukeland sykehus for oppfølgning, og advokatutgifter.

- Norsk pasientskadeerstatning har i svært liten grad hjulpet ham, sier advokat Rekkedal, som er kritisk til treghet hos NPE.

- Når man opplever at økonomien blir ødelagt, uten å få løpende hjelp fra NPE, blir hverdagen ekstra tøff.

- Tar lang tid å behandle

NPE mener at sykdommen trolig ble mer omfattende som følge av forsinket diagnose.

- Vi har stor sympati med Østebøs situasjon, sier avdelingsdirektør Anne-Mette Gulaker ved Norsk pasientskadeerstatning.

(...saken fortsetter under bildet)

LAPP OVER ØYET: Olve Østebø vil være preget av legesvikten resten av sitt liv. Foto: HUGO BERGSAKER

- Det tar dessverre lang tid å behandle en sak som er så komplisert både juridisk og medisinsk. Deler av saken hans er samtidig under klagebehandling i Pasientskadenemnda, noe som gjør det vanskelig for oss å få ferdigbehandlet saken.

Klagesak på forsikringsselskapet

NPE kjenner seg ikke igjen i advokatens beskrivelse.

- Vi har utbetalt det vi har ment det har vært grunnlag for så langt, sier Gulaker.

Olve er fortsatt kreftfri, men risikerer tilbakefall.

Han har heller ikke fått noen utbetaling fra forsikringsselskapet, og har påklaget saken til Finansklagenemnda.

Publisert: 05.11.12 kl. 21:47 Oppdatert: 03.11.13 kl. 12:12

Mer om Helse